1. ปัจจัยความเสี่ยง

ปัจจัยความเสี่ยงของธุรกิจศูนย์การค้า ธุรกิจโรงแรมและการท่องเที่ยว

(1) ความเสี่ยงจากการต่ออายุสัญญา

ปัจจัยความเสี่ยงสำหรับ MBK ในส่วนของอาคาร เอ็ม บี เค เซ็นเตอร์ ซึ่งประกอบด้วย
ศูนย์การค้า เอ็ม บี เค เซ็นเตอร์ โรงแรมปทุมวัน ปริ๊นเซส และอาคาร เอ็ม บี เค ทาวเวอร์
นั้น ยังคงมีความเสี่ยงด้านความต่อเนื่องของการดำเนินธุรกิจ เนื่องจากสัญญาเช่าที่ดิน
ที่เป็นสัญญาเช่าระยะยาว 30 ปี ซึ่ง MBK ได้ทำไว้กับจุฬาลงกรณ์มหาวิทยาลัย
จะครบกำหนดระยะเวลาเช่าในเดือนเมษายน 2556
เพื่อเป็นการลดผลกระทบของความเสี่ยงดังกล่าว MBK จึงได้ขยายฐานการดำเนินธุรกิจดังนี้

 ปี 2544

- ซื้อที่ดินและพัฒนาที่ดินเป็นโรงแรม เชอราตัน กระบี่ บีช รีสอร์ท จังหวัดกระบี่
ซึ่งเป็นโรงแรมระดับ 5 ดาว เปิดให้บริการตั้งแต่เดือนกุมภาพันธ์ 2546

- ซื้อหุ้นสามัญของบริษัท โรงแรม รอยัลออคิด (ประเทศไทย) จำกัด (มหาชน)
ดำเนินธุรกิจโรงแรม รอยัลออคิด เชอราตัน ซึ่งเป็นโรงแรมระดับ 5 ดาว ริมแม่น้ำเจ้าพระยา
จังหวัดกรุงเทพมหานคร

 ปี 2545

- ซื้อกิจการ สนามกอล์ฟ เดอะ ล็อค ปาล์ม คอร์ส (เดิมชื่อ สนามกอล์ฟ ล็อค ปาล์ม กอล์ฟ คลับ)
จังหวัดภูเก็ต ซึ่งเป็นสนามกอล์ฟมาตรฐาน 18 หลุม พาร์ 72

- ซื้อกิจการโรงแรมรอยัล ปริ๊นเซส ระนอง จังหวัดระนอง เมื่อปี 2545 ซึ่งเป็นโรงแรมระดับ 4
ดาว ที่เปิดบริการอยู่แล้วก่อนการเข้าซื้อกิจการ

- ซื้อหุ้นสามัญของบริษัท สยามพิวรรธน์ จำกัด ดำเนินธุรกิจศูนย์การค้าสยามเซ็นเตอร์
สยามดิสคัฟเวอรี่เซ็นเตอร์ สยามทาวเวอร์ และสยามพารากอน (เป็นธุรกิจร่วมลงทุนระหว่าง
บริษัท สยามพิวรรธน์ จำกัด กับ กลุ่มเดอะมอลล์)

 ปี 2546

- ซื้อที่ดินด้านตะวันออกเฉียงเหนือของสนามกอล์ฟ เดอะ ล็อค ปาล์ม คอร์ส จังหวัดภูเก็ต
ประมาณกว่า 1,000 ไร่ และพัฒนาเป็นสนามกอล์ฟมาตรฐาน 18 หลุมเพิ่มอีกแห่ง ชื่อ สนามกอล์ฟ
เดอะ เรด เมาเทิน คอร์ส ซึ่งเปิดให้บริการแล้วตั้งแต่เดือนพฤษภาคม 2550

- ซื้อบริษัท แปลน เอสเตท จำกัด ซึ่งเป็นผู้เชี่ยวชาญในการพัฒนาอสังหาริมทรัพย์ที่อยู่อาศัยเพื่อขาย
เพื่อพัฒนาโครงการอสังหาริมทรัพย์บนที่ดินที่รอการพัฒนา เช่น ที่ดินที่จังหวัดปทุมธานี
เนื้อที่รวมประมาณกว่า 825 ไร่

- ซื้อที่ดินประมาณ 116 ไร่ ที่ตำบลบ่อผุด อำเภอเกาะสมุย จังหวัดสุราษฎร์ธานี
เพื่อรองรับการขยายธุรกิจโรงแรมและรีสอร์ท
รวมถึงการพัฒนาที่ดินในโครงการบางส่วนเป็นโครงการที่อยู่อาศัย
ขณะนี้อยู่ระหว่างดำเนินการวางแผนการพัฒนาโครงการ (Master Plan)
และคาดว่าจะสามารถเริ่มดำเนินการก่อสร้างได้ในปี 2551

 ปี 2547

- ซื้อกิจการธุรกิจตัวแทนจำหน่ายบัตรโดยสารเครื่องบิน และธุรกิจการท่องเที่ยว
ภายใต้ชื่อทางการค้าว่า MBK Leisure โดยดำเนินงานในนามบริษัท แอ๊บโซลูท แทรเวิล จำกัด
และ บริษัท เอ็ม บี เค เลเชอร์ จำกัด
เพื่อเป็นการขยายช่องทางด้านการตลาดสำหรับธุรกิจที่เกี่ยวข้องกับธุรกิจการท่องเที่ยว
ที่เป็นธุรกิจหลักธุรกิจหนึ่งของ MBK

 ปี 2549

- ซื้อที่ดินบริเวณพัทยากลาง จังหวัดชลบุรี ปัจจุบันเป็นที่ตั้งโรงแรมระดับ 4 ดาวแห่งหนึ่ง
โดยมีวัตถุประสงค์เพื่อรองรับการขยายธุรกิจด้านโรงแรมในอนาคต

การดำเนินการดังกล่าวของ MBK เพื่อเป็นการขยายฐานธุรกิจและกระจายรายได้ของบริษัท
และยังเป็นการลดความเสี่ยงของการต่อสัญญาเช่าอาคาร เอ็ม บี เค เซ็นเตอร์ด้วย
ดังจะเห็นได้ว่าในปัจจุบันโครงสร้างรายได้ของบริษัทมีการกระจายไปยังธุรกิจอื่นๆ มากขึ้น

สำหรับการพิจารณาการเข้าทำรายการต่อสัญญาเช่าล่วงหน้าโครงการพัฒนาที่ดินบริเวณสี่แยก ปทุมวัน
(ประกอบด้วย ศูนย์การค้า โรงแรม อาคารสำนักงาน อาคารจอดรถ
อาคารติดตั้งบันไดเลื่อนเชื่อมต่อสะพานลอย หม้อแปลงไฟฟ้า
ซึ่งรวมถึงที่ดินที่เป็นที่ตั้งสิ่งปลูกสร้างดังกล่าว) กับจุฬาลงกรณ์มหาวิทยาลัย (“จุฬาฯ”) นั้น
ได้ผ่านการกลั่นกรองอย่างรอบคอบ
รวมถึงมีที่ปรึกษาการเงินอิสระให้ความเห็นว่าการเข้าทำรายการครั้งนี้จะส่งผลดีต่อธุรกิจของบริษัทและต่อผู้ถือหุ้นมากกว่ากรณีที่ไม่ทำรายการ
โดยเมื่อวันที่ 14 มิถุนายน 2550 ที่ประชุมผู้ถือหุ้นได้มีมติอนุมัติให้ MBK
ทำการต่อสัญญาเช่าล่วงหน้าโครงการพัฒนาที่ดินบริเวณสี่แยกปทุมวัน กับ จุฬาฯ
ซึ่งมีกำหนดเวลาใช้ประโยชน์ที่ดินและสิ่งปลูกสร้างตลอดระยะเวลา 20 ปี นับตั้งแต่วันที่ 22
เมษายน 2556 ถึง 21 เมษายน 2576
ผลประโยชน์ตอบแทนหลักประกอบด้วยค่าผลประโยชน์ตอบแทนการได้สิทธิเพื่อให้ได้ลงนามสัญญาก่อนบุคคลอื่น
เป็นจำนวนเงิน 3,473.60 ล้านบาท (มูลค่า ณ เมษายน 2556)
ค่าผลประโยชน์ตอบแทนการใช้ประโยชน์ที่ดินและสิ่งปลูกสร้างระยะเวลา 20 ปี เป็นจำนวนเงิน
22,860.22 ล้านบาท และค่าบูรณะพัฒนาในวงเงินไม่น้อยกว่า 1,200
ล้านบาทซึ่งต้องแล้วเสร็จภายในปี 2561 ทั้งนี้ MBKได้ทำหนังสือตอบกลับไปที่จุฬาฯ แล้ว
โดยคณะรัฐมนตรีได้มีมติอนุมัติให้จุฬาฯ ทำการต่อสัญญาดังกล่าวเมื่อวันที่ 11 กันยายน 2550

(2) ความเสี่ยงจากต้นทุนค่าเช่าที่จะเพิ่มสูงขึ้นในอนาคต

ผลตอบแทนที่ MBK ต้องจ่ายตามสัญญาให้สิทธิใช้ประโยชน์ในที่ดินและสิ่งปลูกสร้างบริเวณสี่แยกปทุมวัน
ซึ่งเป็นการต่อสัญญาเช่ากับทางจุฬาฯ เมื่อเทียบกับผลตอบแทนเดิมที่ MBK
เคยจ่ายเฉพาะสัญญาเช่าที่ดิน จะพบว่าค่าตอบแทนที่จะต้องจ่ายจากการต่อสัญญาเช่าเพิ่มสูงขึ้น
ซึ่งอาจมีผลให้กำไรของศูนย์การค้าลดลงได้
เนื่องจากศูนย์การค้าอาจจะไม่สามารถปรับเพิ่มค่าเช่าได้มากนัก
โดยปัจจุบันรายได้ของธุรกิจศูนย์การค้าคิดเป็นสัดส่วนประมาณ 30% ของรายได้รวมของ MBK
อย่างไรก็ตาม จากความเห็นของที่ปรึกษา

ทางการเงินอิสระ
การทำรายการดังกล่าวมีความสมเหตุสมผลเนื่องจากจะทำให้บริษัทได้สิทธิในการต่อสัญญาเช่าที่ดินและสิ่งปลูกสร้างต่อไปอีกเป็นระยะเวลา
20 ปี ซึ่งสอดคล้องกับลักษณะการดำเนินธุรกิจของ MBK ที่เป็นการลงทุนระยะยาว
ทำให้ธุรกิจมีความต่อเนื่อง ลดความเสี่ยงในการลงทุนในโครงการใหม่
การหาทำเลที่ตั้งและกลุ่มลูกค้าเป้าหมายใหม่ นอกจากนี้ กลุ่ม MBK
ได้พยายามขยายฐานการทำธุรกิจและกระจายรายได้ไปสู่ธุรกิจอื่น
โดยจะเน้นไปที่ธุรกิจที่เกี่ยวข้องกับโรงแรมและการท่องเที่ยว
ธุรกิจพัฒนาอสังหาริมทรัพย์และธุรกิจสนามกอล์ฟ

(3) ความเสี่ยงจากปัจจัยภายนอกที่มีผลกระทบกับอุตสาหกรรมการท่องเที่ยว

ปัจจัยภายนอก อาทิเช่น ความกังวลเรื่องการก่อการร้าย ความไม่สงบของ 3 จังหวัดภาคใต้
การเกิดภัยธรรมชาติต่าง ๆ การขาดเสถียรภาพทางการเมือง
ตลอดจนถึงสภาวะเศรษฐกิจทั้งภายในและภายนอกประเทศ
มีผลต่อการใช้จ่ายของผู้บริโภคและจำนวนนักท่องเที่ยวทั้งชาวไทยและต่างชาติ
ซึ่งอาจจะส่งผลกระทบต่อธุรกิจศูนย์การค้า ธุรกิจโรงแรมและการท่องเที่ยว
เนื่องจากปัจจัยดังกล่าวเป็นปัจจัยภายนอกที่บริษัทไม่สามารถควบคุมได้ ดังนั้น
บริษัทจึงมีการวางแผนทางด้านกลยุทธ์และทางด้านการตลาดให้สอดคล้องกับสถานการณ์ต่าง ๆ
อยู่ตลอดเวลา

ปัจจัยความเสี่ยงของธุรกิจพัฒนาอสังหาริมทรัพย์

ปัจจัยความเสี่ยงของธุรกิจพัฒนาอสังหาริมทรัพย์เป็นความเสี่ยงเกี่ยวกับการพัฒนาอสังหาริมทรัพย์บริเวณรอบสนามกอล์ฟซึ่งเป็นโครงการสร้างที่พักอาศัยเพื่อขายในบริเวณรอบสนามกอล์ฟ
เดอะ ล็อค ปาล์ม คอร์ส ซึ่งดำเนินธุรกิจโดยบริษัท แปลน เอสเตท จำกัด (“PST”)
ซึ่งในการก่อสร้างที่พักอาศัยเพื่อขายนั้น มีความเสี่ยงดังนี้

(1) ความเสี่ยงจากการผันผวนของราคาวัสดุก่อสร้างและการขาดแคลนแรงงานผู้รับเหมา

ในระยะที่ผ่านมามีผู้ประกอบการธุรกิจพัฒนาอสังหาริมทรัพย์เพิ่มมากขึ้น
ซึ่งอาจจะส่งผลต่อปริมาณความต้องการวัสดุก่อสร้าง และจากความผันผวนของภาวะปัจจัยภายนอก
อาทิเช่น ราคาน้ำมัน ราคาเหล็ก เป็นต้น ทำให้วัสดุก่อสร้างมีการปรับตัวสูงขึ้น
อีกทั้งความต้องการแรงงานจากการพัฒนาโครงการใหม่ๆ ของผู้ประกอบการภาคเอกชน
และโครงการต่างๆ ของรัฐบาล มีมากขึ้น
แต่ผู้รับเหมาก่อสร้างมีไม่เพียงพอกับความต้องการในตลาด
โดยผู้ประกอบการธุรกิจพัฒนาอสังหาริมทรัพย์ส่วนมากจะว่าจ้างผู้รับเหมาก่อสร้างให้ดำเนินการก่อสร้างทั้งโครงการจนแล้วเสร็จ
ซึ่งผู้รับเหมาดังกล่าวจะทำการว่าจ้างผู้รับเหมารายย่อย
หรือผู้รับเหมาก่อสร้างที่มีความชำนาญเฉพาะด้านเพื่อดำเนินการก่อสร้างแทน
ปัจจัยดังกล่าวอาจส่งผลให้เกิดภาวะขาดแคลนผู้รับเหมาที่มีความชำนาญเพื่อเข้าดำเนินงานก่อสร้างในโครงการพัฒนาอสังหาริมทรัพย์ของผู้ประกอบการพัฒนาอสังหาริมทรัพย์
และเนื่องจาก PST ไมมีผู้รับเหมาก่อสร้างของบริษัทเอง
ทำให้ต้องพึ่งพาผู้รับเหมาก่อสร้างในการพัฒนาอสังหาริมทรัพย์แต่ละโครงการ
ซึ่งหากผู้รับเหมาก่อสร้างไม่สามารถดำเนินงานให้เป็นไปตามที่กำหนดไว้จะส่งผลให้ PST
ไม่สามารถส่งมอบสิ่งปลูกสร้างให้แก่ผู้ซื้อตามกำหนดเวลาที่ตกลงกันได้ แม้ว่าที่ผ่านมา PST
จะยังไมมีปัญหาในเรื่องของการส่งมอบงานก่อสร้างล่าช้าก็ตาม

ดังนั้น เพื่อเป็นการลดความเสี่ยงดังกล่าว ในการว่าจ้างผู้รับเหมาก่อสร้าง PST
จะคัดเลือกผู้รับเหมาก่อสร้างที่มีประวัติการทำงานที่ดี มีระยะเวลาการก่อสร้างและราคาที่ดี
และมีการกำหนดค่าปรับกรณีก่อสร้างไม่ทันตามกำหนดเวลาในสัญญาจ้างเหมาก่อสร้าง

นอกจากนี้ PST
ได้จัดทำคู่มือมาตรฐานการก่อสร้างบ้านและมีการจัดอบรมให้ความรู้แก่ผู้รับเหมาก่อสร้าง
รวมทั้งบุคลากรของ PST ไปพร้อม ๆ กัน สำหรับความผันผวนของราคาวัสดุก่อสร้าง PST
ได้ใช้วิธีคัดเลือกผู้ขายโดยวิธีจัดประกวดราคา และ การใช้ Turnkey Construction
Contract ซึ่งจะทำให้สามารถดูแลต้นทุนค่าก่อสร้างให้อยู่ในงบประมาณได้

(2) ความเสี่ยงจากข้อจำกัดและมาตรการของภาครัฐ

เนื่องจากการที่ภาครัฐออกกฎหมายจำกัดสิทธิการถือครองที่ดินและสิ่งปลูกสร้างของชาวต่างชาติ
ดังนั้น เพื่อลดความเสี่ยงดังกล่าว สำหรับโครงการขายอสังหาริมทรัพย์บริเวณรอบสนามกอล์ฟ เดอะ
ล็อค ปาล์ม คอร์ส PST ได้ใช้วิธีการขายอสังหาริมทรัพย์แบบขายสิทธิการเช่ามีระยะเวลา 30 ปี
ให้แก่ชาวต่างชาติโดยสามารถต่ออายุสิทธิการเช่าได้ ทั้งนี้ อายุสิทธิการเช่ารวมทั้งสิ้นไม่เกิน 90 ปี

(3) ความเสี่ยงจากการแข่งขันสูง

เนื่องจากมีปัจจัยภายนอกต่างๆ ที่ส่งผลกระทบต่อเศรษฐกิจของประเทศ อาทิเช่น
ราคาน้ำมันที่ปรับตัวสูงขึ้น การขาดเสถียรภาพทางการเมือง เป็นต้น
ทำให้กำลังซื้ออสังหาริมทรัพย์ของลูกค้าลดลง
ส่งผลให้มีการชะลอการตัดสินใจในการซื้ออสังหาริมทรัพย์
จากเหตุผลดังกล่าวทำให้มีจำนวนบ้านที่เป็นอุปทานส่วนเกินในตลาดอสังหาริมทรัพย์จำนวนมาก
อย่างไรก็ตาม PST ได้เน้นการพัฒนาที่พักอาศัยในบริเวณรอบสนามกอล์ฟ ซึ่งมีทัศนียภาพสวยงาม
ทำให้โครงการมีลักษณะและจุดขายที่แตกต่างจากผู้ประกอบการอื่นๆ ทั้งนี้ PST
มีการวางกลยุทธ์และแผนการตลาดเพื่อแข่งขันในด้านราคาและการส่งเสริมการขายในรูปแบบต่างๆ
มีการปรับปรุงคุณภาพและรูปแบบของโครงการอย่างสม่ำเสมอ
รวมถึงสร้างความน่าเชื่อถือให้กับลูกค้าให้มากยิ่งขึ้น เพื่อรักษาความสามารถในการแข่งขันไว้

ปัจจัยความเสี่ยงของธุรกิจสนามกอล์ฟ

ความเสี่ยงจากการผันผวนของฤดูกาล (Seasonal Effect)

สนามกอล์ฟของ บริษัท เอ็ม บี เค รีสอร์ท จำกัด (มหาชน) (“MBK-R”) ซึ่งตั้งอยู่ที่จังหวัดภูเก็ต
จะได้รับผลกระทบในช่วงฤดูฝน (ประมาณเดือนพฤษภาคมถึงเดือนตุลาคม) ซึ่งเป็นช่วง Low
Season ที่มีผู้เล่นกอล์ฟน้อย
ทำให้รายได้จากการให้บริการสนามกอล์ฟในช่วงเวลาดังกล่าวน้อยกว่าช่วงฤดูร้อน อย่างไรก็ตาม
เพื่อลดผลกระทบดังกล่าว ในช่วงฤดูฝน MBK-R ก็ได้จัดให้มีมาตรการรองรับ เช่น
จัดให้มีการส่งเสริมการขายในลักษณะ Monthly Member นอกจากนั้น
ก็มีการเสนอค่ากรีนฟีราคาพิเศษเป็น Package ร่วมกับโรงแรมในภูเก็ต
โดยร่วมมือกับการท่องเที่ยวแห่งประเทศไทย สมาคมโรงแรม และสมาคมธุรกิจการท่องเที่ยวภูเก็ต
เพื่อดึงดูดนักท่องเที่ยว และนักกอล์ฟจากเอเชีย และออสเตรเลีย
ที่นิยมเดินทางเข้ามาท่องเที่ยวภูเก็ตในช่วง Low Season

ปัจจัยความเสี่ยงของธุรกิจข้าว

(1) ความเสี่ยงจากราคาวัตถุดิบ

เนื่องจากข้าวเปลือกเป็นผลผลิตทางการเกษตร ซึ่งมีราคาผันผวนขึ้นลงตามความต้องการส่งออก
ตามฤดูกาล รวมถึงการแทรกแซงด้วยการรับจำนำจากภาครัฐตามภาวะต่าง ๆ
อีกทั้งการเปลี่ยนแปลงของอุปสงค์ อุปทานในประเทศและในตลาดโลก บริษัท ปทุมไรซมิล แอนด์
แกรนารี จำกัด (มหาชน) (“PRG”)
ได้ตระหนักถึงความเสี่ยงและมีการดำเนินการเพื่อลดความเสี่ยงด้านราคาข้าวเปลือก ดังนี้

- PRG มีไซโลบรรจุข้าวเปลือกขนาดใหญ่จำนวน 70,000 ตัน
ทำให้สามารถเก็บสะสมข้าวเปลือกที่มีราคาถูกในต้นฤดูกาลได้

- PRG มีเครื่องอบข้าวที่ทันสมัย
สามารถอบข้าวเปลือกต้นฤดูกาลและข้าวเปลือกนาปรังที่เก็บเกี่ยวระหว่างปีที่มีความชื้นสูงได้

- PRG สามารถบ่มข้าวเปลือกใหม่เป็นข้าวเปลือกเก่าได้ในระยะเวลาอันสั้น
ทำให้ไม่ต้องเก็บข้าวเปลือกใหม่เป็นเวลานาน เพื่อรอให้เป็นข้าวเก่า

(2) ความเสี่ยงจากราคาข้าวสาร

จากค่านิยมของผู้บริโภคคนไทยบางส่วนที่หันมาบริโภคข้าวสารบรรจุถุงแทนข้าวสารบรรจุกระสอบ
เพราะหาซื้อสะดวกและสะอาดกว่าข้าวสารบรรจุกระสอบ อย่างไรก็ตาม
ข้อด้อยของข้าวสารบรรจุถุงคือ มีการพิมพ์ราคาหน้าถุงไว้ชัดเจน แม้ว่าจะไม่มีการควบคุมราคา
แต่การปรับราคาก็ต้องแจ้งให้กรมการค้าภายในทราบล่วงหน้า
ทำให้การปรับราคาของข้าวสารบรรจุถุงไม่รวดเร็วเท่าข้าวสารบรรจุกระสอบ ดังนั้น
หากราคาข้าวสารบรรจุกระสอบมีการปรับลดราคาลงอย่างรวดเร็ว
ก็จะทำให้ผู้บริโภคหันไปซื้อข้าวสารบรรจุกระสอบแทนข้าวสารบรรจุถุง
และอาจส่งผลให้ยอดขายข้าวสารบรรจุถุงลดลง

อย่างไรก็ตาม เพื่อเป็นการลดความเสี่ยงด้านราคาและปริมาณ PRG
จึงมีการวางแผนการขายและส่งเสริมการขายด้านต่างๆ ให้สอดคล้องกับสภาวะตลาดอย่างต่อเนื่อง
เช่น การให้ส่วนลดแก่ร้านค้าต่างๆ การกระจายคลังสินค้ารอบเมือง
เพื่อความสะดวกในการขนส่งให้ร้านค้า การโฆษณาและประชาสัมพันธ์เพื่อเสริมภาพพจน์ของ
“ข้าวมาบุญครอง” เป็นต้น นอกจากนี้ยังได้ผลิตและจัดจำหน่าย “ข้าวมาบุญครอง”
ในรูปแบบของข้าวสารบรรจุกระสอบ ทำให้ PRG
สามารถตอบสนองในทุกความต้องการของกลุ่มผู้บริโภคในตลาดของข้าวสารได้

(3) ความเสี่ยงจากการส่งออก

PRG มีนโยบายที่จะส่งออกข้าวสารให้แก่ผู้ซื้อในต่างประเทศมากขึ้น โดยมีสัญญาซื้อขายที่แน่นอน
ดังนั้น
เพื่อป้องกันความเสี่ยงที่เกิดจากการไม่ได้รับเงินค่าขายสินค้าและความเสี่ยงจากความผันผวนของราคาข้าว
ทาง PRG จะตกลงราคาก็ต่อเมื่อ PRG มีวัตถุดิบอย่างเพียงพอแล้วเท่านั้น
และกำหนดให้ผู้ซื้อต้องเปิด Letter of Credit กับธนาคารขนาดใหญ่ที่น่าเชื่อถือ
และในปีที่ผ่านมาได้มีการทำสัญญาซื้อขายเงินตราต่างประเทศล่วงหน้า (Forward Contract)
หลังจากได้รับคำสั่งซื้อเพื่อเป็นการป้องกันความเสี่ยงจากความ ผันผวนของค่าเงินบาท